Становище

от проф. д-р Надя Манолова-Николова,

Софийски университет „Св. Климент Охридски”,

професионално направление 3.1. Социология, антропология и науки за културата

относно материалите,

предоставени за участие в конкурс за заемане на академичната длъжност „доцент“ по професионално направление 3.1 Социология, антропология и науки за културата. (Българска етнология. Народна медицина) в Софийския университет „Св. Климент Охридски“ – Исторически факултет, обявен в ДВ бр. 48 от 28 юни 2022 г.

1. Данни за конкурса

В обявения конкурс за „доцент“ като единствен кандидат участва гл. ас. д-р Виолета Калинова Коцева – Попова. Процедурата и произтичащите от нея изисквания съгласно Закона за развитие на академичния състав в Република България (ЗРАСРБ) и Правилника на Софийския университет са спазени, видно от представената документация. При запознаването ми с нейното съдържание не установих допуснати нарушения.

1. Данни за кандидата

Гл. ас. д-р В. Коцева завършва като магистър по история, специализация Етнология в Исторически факултет на СУ „Св. Климент Охридски“ през 1999 г. Приета е за редовен докторант в периода 2000 - 2004 г., като защитава докторската си теза през 2010 г. върху хигиената на българите. От 2010 г. е асистент, а от 2011 г. до днес е главен асистент в катедра „Етнология и културна антропология“ към Исторически факултет на СУ. Представените данни в конкурсната документация за дейността на д-р Коцева сочат нейното възходящо развитие с натрупване на значителен педагогически и академичен опит, с участие в редица научни форуми – конференции, кръгли маси, семинари и др. Колегата Коцева е активен участник още в различни образователни и научни проекти, общо 19, ангажира се с редакторска работа, изготвяне на учебници и мн. др. Нейната динамична научна и професионална дейност доказва по убедителен начин израстването на д-р Коцева като добре подготвен специалист и педагог в областта на етнологията и медицинската антропология.

1. Описание на научните трудове

Гл. ас. д-р В. Коцева представя на конкурса монографията „Лечители и лечителски практики в началото на ХХІ век. Етноложки аспекти“, ISBN:978-954- 07-5520-5; ISBN 978-954-07-5521-2.pdf, 2022, УИ "Св. Кл. Охридски", София, заедно с още 8 книги /вкл. в съавторство и съставителство/, 33 статии / вкл и в рецензирани издания/, 6 учебници и учебни помагала. Всички трудове свидетелстват за широките научни интереси на авторката. Същевременно те отразяват етапите, през които преминава нейното формиране като теренен изследовател и учен. По мое мнение, посочените в справката и предоставени за рецензиране трудове са съобразени с изискванията на конкурса и ги приемам без забележки. Видно е, че д-р Коцева е перспективен млад изследовател и преподавател, необходим кадър за развитието на катедра „Етнология и културна антропология“ към Исторически факултет на СУ.

1. Научни приноси

Основно и най-значимо място сред представените за рецензиране трудове има новоизлязлата монография на гл.ас. д-р Виолета Коцева, Лечители и лечителски практики в началото на ХХІ век. Етноложки аспекти, ISBN:978-954- 07-5520-5; ISBN 978-954-07-5521-2.pdf, УИ "Св. Кл. Охридски", София 2022. Без съмнение това е добре избрана тема/респ. проблематика, с оглед нейната актуалност и значимост не само в перспективата на медицинската антропология, но и в обществен план. Основа за нейното разработване е много обширната теренна работа на авторката, обхващаща няколко ключови района на България. Използвана е съвременна методология с много добро познаване на съответната научна литература, както българска, така и чужда.

Възприемам като много правилен избора за наблюдение на лечителите в селската среда и на малките градове, където традиционните лечителски практики се съхраняват по-дълго време и са по-отдалечени от влиянието на градската комерсиализация. Необходимо и точно е анализирана спецификата на отделните избрани райони.

Групите на лечителите са добре обособени на база възраст и пол. Автобиографичният метод е ефективен и се използва, изведени са пътищата по които лечителите печелят доверието на търесщите техните услуги, подчертавайки особеностите на двете страни в този двустранен процес на взаимодействие. Синкретичният образ на лечителите е доказан с много богати примери, подходяща систематизация и пояснения към съответните типове. Използват се и възможностите за он-лайн наблюдение на групи, нещо което потвърждава тезата за необходимостта да се изследва човека вече и в онлайн хабитата му. Много силно ме впечатли етиката на авторката, решила респондентите да останат анонимни, в контекста на опозицията разбиране/неразбиране между света на изследователя и този на практика-лечител.

Споделям напълно отхвърлянето на механичното деление на рационална и ирационална традиционна медицинска практика като крайна погрешно и вредно за научното изследване. Смятам, че в резултат на широката теренна работа, много доброто познаване на минали практики от историята на традиционната медицина и на съответната етноложка литература е изградена съвременна, научно обоснована представа за социалното ситуиране и тежестта на лечителите в нашето общество. Във всеки един от елементите на книгата има приноси в изграждането образа и позициите на традиционните лечители, но синтезирано тези приноси, по мое мнение са най-вече в трета и четвърта глава.

Същевременно отбелязвам някои недостатъци в текста като повторения на вече изведени тези, дълги интервюта, които биха могли да бъдат отделени в приложението, не навсякъде в текста е постигната достатъчна аналитичност с използване на терминология, въведена от съвременни автори антрополози, допуснати са правописни грешки.

Заключение

След запознаването ми с представените по конкурса материали и научни трудове с посочването на техните научни приноси, натрупания теренен и изследователски опит на кандидата, при все направените забележки, намирам за основателно да дам своя положителен вот за избор на гл. ас. д-р Виолета Коцева-Попова на академичната длъжност „ДОЦЕНТ“ на СУ „Св. Климент Охридски“ по професионално направление 3.1 Социология, антропология и науки за културата, за нуждите на катедра „Етнология и културна антропология“ към Исторически факултет на СУ.

25 септември 2022 г. .....................................

София проф. д-р Надя Манолова-Николова